**Un basm**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Va veni să vă cuprindă

Un flăcău cu negre plete

Şi frumos cum nimeni nu-i;

Voi fugiţi să nu vă prindă!

Uşa s-o încuiaţi la tindă,

Că, de vă sărută, fete,

Veţi muri de dragul lui!”

Şi-a venit flăcăul, cică,

Un voinic cum altul nu e!

Şi trei fete de-mpărat

Grabnic s-au ascuns de frică,

Numai fata cea mai mică

N-a putut grăbit să-ncuie,

Şi-a rămas la sărutat.

De-a murit, eu nu ţiu minte.

Acest basm mi-l spuse mama

Adormindu-mă, de mult!

Şi-i mult basm de-aici înainte,

Şi-am uitat a lui cuvinte!

Ah, de-aţi şti să-mi daţi voi seama,

Cum aş vrea să-l mai ascult!

Vreau să ştiu, să ştiu sfârşitul!

A murit copila? Vine

Iar flăcăul de-a plecat?

Spuneţi cum e isprăvitul?

Ah, eu nu-nţeleg iubitul –

Şi s-a repetat cu mine

Basmul fetei de-mpărat!